กสิกรชี้UAEหนุน3เดือนจ่าย2%
&nbsp;
21 ส.ค. 2554

โพสต์ทูเดย์ — บลจ.กสิกร เชื่อผลตอบแทนยังแจ๋ว ดึงเงินฝากแบงก์อาหรับเอมิเรตส์ ผสมพันธบัตรรัฐบาลและเงินฝากในไทย ตั้งกองทุนตราสารหนี้ 3 เดือน จ่าย 2%
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทเสนอขายกองทุนเปิดเค ตราสารหนี้ 3 ปี แอล (KFI3ML) ขนาดกองทุน 1 หมื่นล้านบาท ลงทุน 3 เดือน ขายวันที่ 1521 ก.พ.นี้ คาดผลตอบแทนประมาณ 2% ต่อปี
ทั้งนี้ บริษัทประสบความสำเร็จในการเปิดขายกองทุนเปิดเค ตราสารหนี้ 3 เดือน เค (KFI3MK) เมื่อวันที่ 814 ก.พ.ที่ผ่านมา มีเม็ดเงินลงทุนเข้ามากว่า 7,200 ล้านบาท 
กองทุนจะลงทุนในพันธบัตรรัฐบาลไทยหรือพันธบัตรของธนาคารแห่งประเทศไทยและเพื่อให้ผู้ลงทุนมีโอกาสได้รับผลตอบแทนที่น่าสนใจกว่าการลงทุนในตราสารหนี้ภาครัฐอย่างเดียว จึงเพิ่มการลงทุนในเงินฝากอายุ 3 เดือน ในสถาบันการเงินในประเทศอย่างธนาคารออมสินหรือธนาคารกสิกรไทย พร้อมทั้งเงินฝากประจำ 3 เดือนของธนาคาร Union National Bank หรือธนาคาร Emirates NBD ในสหรัฐอาหรับเอมิเรตส์ (UAE) ป้องกันความเสี่ยงอัตราแลกเปลี่ยนทั้งหมดสำหรับธนาคาร Union National Bank เป็นธนาคารพาณิชย์ที่มีขนาดใหญ่อันดับ 7 ของสหรัฐอาหรับเอมิเรตส์ โดยมีรัฐบาลอาบูดาบีเป็นผู้ถือหุ้นใหญ่ประมาณ 50% และรัฐบาลดูไบถือหุ้นอยู่ 10% ด้านธนาคาร Emirates NBD เป็นธนาคารพาณิชย์ที่มีขนาดใหญ่ที่สุดในตะวันออกกลาง ซึ่งประกอบธุรกิจอย่างกว้างขวางในสหรัฐอาหรับเอมิเรตส์ ซาอุดีอาระเบีย และกาตาร์ ทั้งยังมีสาขาในต่างประเทศมากมาย อาทิ อินเดีย อิหร่าน และสิงคโปร์ 
“ดอกเบี้ยเงินฝากของธนาคารใน UAE ยังอยู่ในอัตราที่น่าสนใจ อีกทั้ง 2 ธนาคารยังได้รับการจัดอันดับความน่าเชื่อถือจากฟิทช์ที่ระดับ A+ จึงเป็นโอกาสรับผลตอบแทนที่ดีกว่าดอกเบี้ยเงินฝากหรือตราสารหนี้ในประเทศที่มีอายุใกล้เคียงกันและดีกว่าลงทุนพันธบัตรรัฐบาลอย่างเดียว” น.ส.ยุพาวดี กล่าว
สำหรับผู้ลงทุนที่สนใจ สามารถจองซื้อหน่วยลงทุนในกองทุนเปิดเค ตราสารหนี้ 3 เดือน แอล (KFI3ML) ได้ที่สาขาธนาคารกสิกรไทยทุกสาขา ด้วยเงินลงทุนขั้นต่ำเพียง 10,000 บาท ทั้งนี้ เมื่อกองทุนครบอายุ บลจ. กสิกรไทยจะนำเงินลงทุนเริ่มต้นพร้อมผลตอบแทนจากกองทุน KFI3ML ไปซื้อกองทุนเปิดเค ตลาดเงิน (KMONEY) ให้แก่ผู้ลงทุนโดยอัตโนมัติ เพื่อสร้างโอกาสรับผลตอบแทนเพิ่มเติมภายใต้ความเสี่ยงต่ำ ในระหว่างพักเงินรอจังหวะลงทุนในกองทุนอื่นๆ ต่อไป